 **Ministerul Mediului, Apelor şi Pădurilor**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - PROIECT**

**10 NOIEMBRIE 2016**

Ca urmare a solicitării de emitere a acordului de mediu adresată de ORAŞUL SÎNGEORZ-BĂI – UNITATEA ADMINISTRATIV TERITORIALĂ, CONSILIUL LOCAL AL ORAŞULUI SÎNGEORZ-BĂI,cu sediul în judeţul Bistriţa-Năsăud, oraşul Sîngeorz-Băi, str. Izvoarelor, nr. 2, înregistrată la Agenţia pentru Protecţia Mediului Bistriţa-Năsăud cu nr. 11996/28.10.2016, cu ultima completare la nr. 12345/7.11.2016, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *9.11.2016*, că proiectul *„S.O.S. (Satul-Oraşul-Staţiunea) AQUA PRIMUS Sîngeorz-Băi”,* propus a fi amplasat în *oraşul Sîngeorz-Băi - străzile Izvoarelor, V. Borcutului, Republicii şi Carpaţilor şi în Cormaia – Cascada Detunata, jud. Bistriţa-Năsăud,* nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

***a)*** *Proiectul intră sub incidenţa HG nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2, la:*

*• punctul 10, lit.b), proiecte de dezvoltare urbană, inclusiv construcţia centrelor comerciale şi a parcărilor auto;*

*• punctul 10, lit.e), construirea drumurilor, altele decât cele prevăzute în anexa 1;*

*• punctul 12, lit.e), parcuri tematice;*

*• punctul 13, lit. a) - orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

***b)*** *Proiectul cuprinde următoarele obiective:*

* ***Obiectivul 1 – Primus. Captarea, transportul şi amenajarea în scop turistic (izvorul 6).***

*Captarea izvorului este amplasată la liziera Pădurii–Parc, unde se va împrejmui zona de protecție sanitară severă în suprafață de 100 m².*

*Apa de la izvor va fi dirijată în parc, unde s-a propus realizarea unui pavilion în regim de înălţime parter, care să adăpostească un spațiu public, cu locuri de ședere, compartimentare cu forme curbe, care conduc spre zona centrală.*

*Zona centrală a pavilionului va adăposti o fântână arteziană (o perdea cilindrică subțire de apă, recirculată, luminată arhitectural) şi puncte de unde se va putea lua apă minerală.*

*Alimentarea cu apă pentru fântâna arteziană se va face prin racord la reţeaua de apă potabilă existentă pe str. Izvoarelor. Toate echipamentele necesare pompării apei se vor amplasa într-un spațiu subteran, amplasat sub pavilion, cu acces printr-un chepeng metalic.*

*Pavilionul Izvorului Primus va funcționa pe tot parcursul anului şi va fi iluminat noaptea.*

* ***Obiectivul 2 – Apele minerale***

*- cuprinde partea de amenajare în scop turistic a izvoarelor de apă minerală, respectiv amenajarea zonelor din proximitatea pavilioanelor izvoarelor, existente: 1 pavilion care adăposteşte izvoarele 1, 4, 3 şi 1 pavilion care adăposteşte izvoarele 7 și 8.*

*Pentru pavilionul izvoarelor 1, 4 și 3, amenajarea constă în:*

*- realizarea unui gard din nuiele împletite din alun sau carpen:*

*• orientat spre nord, de-a lungul scărilor existente, cu rol de balustradă;*

*• orientat spre nord-est, de-a lungul potecii ce intră în pădure, pe traseul pietonal;*

*- lucrări de reparații la scara exterioară şi înlocuirea balustradelor, pe o lungime de 34,5 m, cu balustrade din profile metalice galvanizate, gata confecționate;*

*- montarea de proiectoare pentru iluminare, în exteriorul gardului din nuiele;*

*- montare sistem de supraveghere video;*

*- amplasarea, pe platforma existentă a pavilionului, a 2 bănci, 2 coșuri de gunoi și panouri informative.*

*Pentru pavilionul izvoarelor 7 și 8 amenajarea constă în:*

*- închidere pe 3 laturi a spațiului din jurul pavilionului cu un gard din nuiele împletite de alun sau carpen, pe conturul parapetului existent;*

*- montarea, pe partea exterioară a gardului, a unor corpuri de iluminat cu fascicul puternic, orientate spre elementele împletite;*

*- amenajarea de spaţii pentru ședere în spațiul rămas între pavilion si împletitură, pe platforma existentă, de-a lungul zonei verzi: amplasare bănci şi 1 pavilion de tip umbrar;*

*- montare sisteme de supraveghere video;*

*- schimbarea coșurilor de gunoi şi amplasarea de panouri informative;*

*- amenajarea lângă pavilion a unui stand pentru 15 biciclete - stand metalic cu copertină de protecție şi asfaltat.*

*Pentru lucrările de amenajare din proximitatea celor 2 pavilioane nu se realizează tăieri de copaci sau defrișări.*

* ***Obiectivul 3 – Trasee turistice de legătură cu satul tradițional***

*Proiectul prevede reabilitarea a 4 trasee turistice existente:*

* *Traseul 1: drumul Valea Borcutului-Girci - se desfășoară din Valea Borcutului până la Pârva, pe o lungime de 3.670 m. În prezent drumul este asfaltat pe o lungime de 263 m, drum de pietriș pe o lungime de 832 m şi drum de pământ pe o lungime de 2.575 m.*
* *Traseul 2: drumul Dosu Girciului – se desfășoară din Dosu Girciului până la Satul de creație, pe o lungime de 2943 m. Starea actuală a drumului: drum de pietriș - 1212 m şi drum de pământ - 1731 m.*
* *Traseul 3: drumul Vârfu Pragului - se desfășoară de la Izvorul 2 la Vârful Măgurii, pe o lungime de 2557 m. Starea actuală a drumului: drum asfaltat - 25 m, drum de pietriș - 50 m şi drum de pământ - 2.482 m.*
* *Traseul 4: pe drumul Dosu Dealului – care se formează de la intersecția drumurilor Ciocini şi Glimeea şi are o lungime de 2960 m (în prezent drum de pământ). Drumul Ciocini se desfășoară din Ridul Ciocini spre Cormaia pe o lungime de 968 m (stare actuală: drum asfaltat - 54 m, drum stabilizat cu piatră - 331 m şi drum de pământ - 612 m). Drumul Glimeea se desfășoară din Glimeea spre Cormaia pe o lungime de 1274 m (stare actuală: drum asfaltat - 24 m, drum de pietriș - 230 m şi drum de pământ - 1.020 m).*

*Lăţimea drumurilor este de 2,4 – 3,5 m, cu o singură bandă de circulaţie.*

*Lucrările de amenajare propuse constau în:*

*- corectarea lăţimii medii a platformei drumurilor la 3,5 m, din care 2,75 m parte carosabilă şi 2 x 0,375 m acostamente;*

*- pietruire unde este cazul (sistem rutier din piatră spartă în grosime de 20 cm);*

*- realizare platforme de încrucişare la distanţe de cca. 300 – 400 m;*

*- dotare cu indicatoare şi panouri informative, realizare zone de popas şi relaxare, amenajare puncte de închiriat biciclete;*

*- lucrări de apărare/consolidare de tipul anrocamentelor din piatră brută de-a lungul traseului, în zonele în care panta transversală a versantului este pronunțată;*

*- montare podețe pentru descărcarea apelor din șanțuri şi pentru traversarea unor ravene cu debit permanent, podeţe executate din tuburi de polipropilenă cu diametre de 400, 600, 800 şi 1000 mm.*

*Toate aceste trasee se pot parcurge cu piciorul, cu bicicleta dedicată traseelor de munte, cu căruța sau sania, trase de cai dar și cu auto de teren.*

*Sunt prevăzute, de asemenea:*

*- lucrări de reabilitare (cu îmbrăcăminte asfaltică de 3 cm) a trotuarelor de pe străzile Republicii (1650 m trotuar de 3 m lăţime) şi Carpaților (550 m de trotuar de 1,50 m lățime).*

*- punerea în valoare a cascadei Detunata de la Cormaia:*

*- dotarea drumului de acces cu indicatoare si panouri informative, realizarea de zone de popas şi relaxare pe traseu;*

*- amenajarea unei zone de campare sezoniere în apropierea râului Cormăiţa, în proximitatea cascadei;*

*- curățarea cascadei şi amenajarea unui spațiu de relaxare, cu pavilioane/chioșcuri din lemn;*

*- delimitarea unei suprafeţe pentru parcarea autoturismelor (5 locuri, pe zona existentă pietruită din proximitatea cascadei) şi marcarea acesteia cu semnale informative;*

*- amenajarea promontoriului de pe malul lateral stânga al cascadei pe o distanță de 150 m. Traseul se va marca distinct pe tot parcursul său.*

* ***Obiectivul 4 – Spațiul cultural***

*Sunt prevăzute:*

*- amenajarea un spațiu de spectacole în aer liber, cu scenă acoperită, cu pereți laterali, realizată cu structură metalică din aluminiu şi podium de 1 m înălțime.*

*Construcția este de tip ușor, demontabil şi va fi dotată cu toate echipamentele care asigură sunetul şi lumina;*

*- montare parapeţi (mobili) pentru accesul controlat al spectatorilor;*

*- construirea unei fântâni arteziene, alimentată cu apă prin ramificație de la pavilionul Izvorului Primus;*

*- montare sisteme de iluminat exterior, supraveghere video, amplasare coșuri de gunoi şi mobilier urban;*

*- realizarea a 3 pastile de vegetație la trecerea spre parcul amenajat existent şi spre zona sportivă propusă, pentru compartimentare vizuală a zonei culturale de zona sportivă.*

*Pentru amplasarea fântânii şi a scenei de vor executa lucrări de curățare a terenului şi de eliberare a amplasamentului de vegetație.*

*Prin realizarea proiectului propus vor fi puse în valoare obiective culturale şi arhitectonice ale oraşului Sîngeorz-Băi şi din împrejurimile acestuia:*

* *Satul de creaţie: obiectiv la capătul traseului T2, care are tradiţie în organizarea de tabere de creaţie pentru artişti consacraţi şi pentru elevii artişti plastici români şi străini;*
* *Muzeul de artă comparată, amplasat pe str. Republicii;*
* *Turnul cu Ceas al Bisericii ortodoxă Sfinţii Apostoli Petru şi Pavel, amplasată pe str. Republicii;*
* *Biserica din lemn „Buna Vestire” Cormaia.*
* ***Obiectivul 5 - Amenajarea Pădurii – Parc***

*- realizare traseu pietonal cu o desfășurare sinuoasă, ramificată, pe aleile existente;*

*- realizare traseu de lumină pulsantă, pe stâlpi metalici;*

*- creare spaţii de odihnă şi relaxare la intersecţiile aleilor;*

*- realizare circuit pentru biciclete – pentru avansaţi: ansamblu de pereţi înclinaţi cu formă de jgheab;*

*- realizare stand pentru închiriere biciclete;*

*- montare foişoare în luminişuri şi amenajare locuri de joacă pentru copii;*

*- montare coşuri de gunoi, panouri informative, sisteme de iluminat şi supraveghere video.*

* ***Obiectivul 6 – Amenajare spaţii verzi şi zone pentru turiști în vederea punerii în valoare a Stațiunii–Oraș Sîngeorz–Băi***
* *parcul din centrul orașului–stațiune Sîngeorz–Băi a fost revitalizat printr-un proiect anterior, respectiv au fost refăcute aleile, sistemul de iluminare şi mobilierul urban;*

*Proiectul propus prevede:*

*- păstrarea lucrărilor deja executate, păstrarea în totalitate a vegetației înaltă;*

*- modelarea unui relief din pământ care se va înierba, astfel încât să se formeze un labirint;*

*- montare sistem de supraveghere video, montare fascicule de lumină (alimentate de baterii solare), care vor crea un joc arhitectural în relieful nou creat;*

*- demolarea în partea de sud–vest a parcului a unei construcții cu terasă, nefolosită (spațiul eliberat, împreună cu parcela pe care este amplasată construcția, se va atribui zonei sportive);*

*- amenajarea unui teren multisport cu gazon artificial, pentru practicarea tenisului, baschetului, voleiului sau badmintonului;*

*- montare nocturnă pentru terenul de sport (realizată din 12 lămpi de iluminat cu halogen), montare tablou electric şi cablaje;*

*- montarea, pe latura lungă a terenului, a 3 tribune amovibile, de câte 30 de locuri fiecare, pe structură metalică, cu scaune cu șezut din material plastic dur.*

*Proiectul mai prevede amplasarea în cadrul staţiunii, în punctele de circulaţie pietonală, a 5 puncte de informare turistică, cu dimensiuni de 1,2 m x 0,45 m, alcătuite din carcase metalice anti-vandalism montate pe fundaţii din beton, cu sistem audio încorporat şi monitor digital.*

***c)*** *Alimentarea cu apă pentru amenajările propuse, în punctele în care este necesară, inclusiv pentru fântânile arteziene şi alimentarea cu energie electrică, se vor face din reţeaua de apă potabilă a oraşului şi din reţeaua de energie electrică din zonă, prin racorduri subterane.*

***d)*** *Pentru realizarea amenajărilor propuse este necesară tăierea de arbori, după cum urmează:*

* *pe zona pe care se va amplasa pavilionul Izvorului Primus există 2 chiparoși, 3 arbori din familia coniferelor şi 1 arbore din familia foioaselor, arbori care se vor tăia*
* *în compensație se vor planta: 2 chiparoși în zona terenului multisport, 3 arbori din familia coniferelor şi 1 din familia foioaselor lângă pavilionul izvorului Primus;*
* *pentru amplasarea scenei şi a fântânii arteziene din zona scenei se vor tăia: 4 arţari, 1 stejar roşu, 1 castan (uscat), 2 pini, 1 tei (uscat) şi 2 tuia*
* *în compensație se vor planta 9 arbori pe pastilele verzi create la trecerea spre zona sportivă, în partea de nord a spațiului (după ce se va monta scena) şi pe latura parcului dinspre strada Izvoarelor;*
* *cei 2 arbori de tuia se vor replanta în perimetrul parcului.*
* *pentru realizarea traseului de lumină pulsată în parc este necesară tăierea a 5 arbori, care se vor replanta tot în parc, în acelaşi perimetru din care au fost tăiaţi, pe lângă luminişuri.*

***e)*** *Obiectivele propuse sunt de interes public, iar construcţiile nu depăşesc 10% din suprafaţa spaţiilor verzi existente, nici în cazul parcului, nici în cazul Pădurii-parc.*

***f)*** *Pentru oraşul Sîngeorz-Băi au mai fost propuse şi realizate proiecte care vizează şi zona analizată:*

*-* Reabilitare magistrală apă şi rezervoare apă în orașul Sîngeorz–Băi - proiect finalizat;

- Îmbunătățirea calităţii mediului prin reabilitare parc în oraşul Sîngeorz-Băi - proiect finalizat;

- Reabilitarea reţelei de canalizare menajeră şi a staţiei de epurare în localitatea Sîngeorz–Băi - proiect finalizat;

- Lucrări de construcţii Garda de Intervenție si SMURD în oraşul Sîngeorz–Băi - proiect finalizat;

- Dezvoltarea infrastructurii de turism balnear pentru sporirea atractivităţii Regiunii Nord – Vest, Turda – Sîngeorz-Bai, finanțat prin POR 2007-2013, Axa prioritara 5, DMI 5.2 - proiect finalizat, cel mai amplu proiect care a vizat reabilitarea infrastructurii stradale a localității,

*dar aceste proiecte nu au posibil impact negativ cumulativ asupra mediului cu proiectul propus*.

***g)*** *Proiectul este situat în afara ariilor naturale protejate, a zonelor de protecţie specială sau arie în care standardele de calitate ale mediului, stabilite de legislaţie, au fost depăşite.*

***h)*** *Se utilizează resurse naturale regenerabile.*

***i)*** *La faza de realizarea proiectului rezultă deşeuri de construcţie, deșeuri de tip menajer şi asimilate, iar după punerea în funcţiune rezultă deşeuri de tip menajer.*

*Deşeurile rezultate, atât în etapa de realizare a investiţiei cât şi în perioada de funcţionare a obiectivului, se vor colecta selectiv şi vor fi preluate de firme autorizate.*

*Deşeurile menajere vor fi transportate şi depozitate prin relaţie contractuală cu operatorul de salubritate.*

*Pământul rezultat din săpături va fi folosit pentru lucrări de refacere a mediului.*

***j)*** *Nu se utilizează substanţe periculoase sau tehnologii care să inducă risc de accidente.*

***k)*** *Prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

***l)*** *Din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

***m****) Anunţul public privind depunerea solicitării de emitere a acordului de mediu a fost mediatizat prin: afişare la sediul Primăriei oraşului Sîngeorz-Băi, publicare în presa locală, afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

1. *proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

*3. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*4. Se interzice depozitarea necontrolată a deşeurilor (direct pe sol, etc.) ca şi incinerarea lor.*

*5. Pământul rezultat din săpături va fi utilizat pentru lucrări de nivelare şi de refacere a terenului.*

*6. Suprafaţa de teren ocupată temporar pe perioada executării lucrărilor trebuie limitată la strictul necesar şi va fi adusă la starea iniţială după terminarea lucrărilor.*

*7. Se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*8. Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

*9. Alimentarea cu carburanţi a mijloacelor auto și schimburile de ulei se vor face numai pe amplasamente autorizate.*

*10. Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

*11. Se interzice spălarea autovehiculelor în albia cursurilor de apă.*

*12. Nu se vor executa lucrări de reparaţii a motoarelor, schimbarea uleiului de motor şi hidraulic în zona de implementare a proiectului. Aceste operațiuni se vor efectua numai pe amplasamente autorizate.*

*13. La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.*

*14. Se vor lua măsurile necesare pentru prevenirea degajării şi împrăştierii prafului în timpul execuţiei lucrărilor (instalare barieră de protecţie, umectări ş.a.).*

*15. Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*16. Evitarea la maxim a efectuării operaţiilor de protejare anticorozivă a elementelor constructive (grunduire, vopsire) pe amplasament.*

*17. Reducerea suprafeţelor de teren degradate prin activitatea desfăşurată în organizarea de şantier, prin:*

*- dimensionarea lucrărilor strict la nivelul asigurării planului de execuţie a proiectului;*

*- dirijarea şi concentrarea activităţii în perimetrul vizat;*

*- suprafeţe minime ocupate de depozitări;*

*- solul vegetal decopertat se va depozita separat şi se va reutiliza la refacerea zonei;*

*- reducerea la minim a suprafeţelor de teren ocupate de haldele de sol decopertat şi excavat;*

*- readucerea terenului la starea naturală iniţială după finalizarea lucrărilor, pe perimetrele temporare de lucru.*

*18. La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*19. Instruirea/pregătirea angajaţilor pentru intervenţie în cazul sesizării unor scurgeri accidentale de produse petroliere/uleiuri minerale.*

*20. În cazul apariţiei unei poluări accidentale se vor lua imediat măsuri de stopare a fenomenului şi de remediere a suprafeţei afectată.*

*Se va raporta la APM BN şi la CJ BN al GNM orice poluare constatată, indiferent de cauzele apariţiei acesteia.*

*21. Selectarea, în vederea plantării de noi arbori, a unor specii cu coronament bogat, cu inflorescență și cromatică bogate; se vor planta arbori aflați într-un stadiu mediu de dezvoltare a coronamentului. Toaletarea periodică a arborilor se va face astfel încât să se păstreze și să se formeze coronamente bogate și aspectuoase.*

*22. La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

*23. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistriţa-Năsăud al Gărzii Naţionale de Mediu pentru verificarea conformării cu actul de reglementare.*

**Prezentul act de reglementare este valabil pe toată perioada punerii în aplicare a proiectului dacă nu se produc modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului atrage după sine suspendarea şi/sau anularea acestuia după caz,** **conform art.17, alin.(3) al OUG nr. 195/2005 privind protecţia mediului, aprobată prin Legea nr. 265/2006, cu modificările şi completările ulterioare. Pe durata suspendării, desfăşurarea activităţii este interzisă.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condițiile cerute de legislația în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU AVIZE, ACORDURI,

AUTORIZAȚII,

biolog-chimist Sever Ioan ROMAN ing. Marin Liviu Catarig

ÎNTOCMIT,

geogr. Nicoleta Şomfelean